Lemešany

Lemešany sú obec na Slovensku v okrese Prešov v Prešovskom kraji.

 Dejiny 
V prvé dni po vyhlásení vzniku Česko-slovenska v roku 1918 bola situácia na Slovensku neprehľadná. Na výzvy maďarských orgánov mali byť v mestách a dedinách zakladané maďarské národné výbory no v Lemešanoch došlo k opačnému procesu. Na výzvu maďarských orgánov tu vznikla okresná národná rada ako orgán slovenského ľudu. V obci sa zišli zvolení zástupcovia ľudu a za jej predsedu zvolili Jána Hysku, evanjelického farára z Obišoviec. Zhromaždenia, ktoré vyjadrilo požiadavku pripojenia sa k Česko-slovensku, sa zúčastnili početné zástupy ľudí. Ľudia v obci privítali vznik nového štátu aj tím, že okrem strhania maďarských nápisov vyhnali z obce obvodného notára a rekvírovali miestnych statkárov.  

 Kultúra a zaujímavosti 
 Pamiatky 
 Rímskokatolícky Kostol sv. Martina, jednoloďová neskororenesančná stavba s polkruhovým ukončením presbytéria a vežou tvoriacou súčasť jej hmoty, z roku 1636. Donátorom kostola bol miestny šľachtic Imrich Füzy. Po požiari v roku 1781 prešiel obnovou financovanou Füzyovcami, počas ktorej bola nanovo vybudovaná južná stena, z tejto etapy je viditeľný asymetrický odskok lode od presbytéria na južnej strane.  V roku 1873 prešiel obnovou, keď bola doplnená veža. V druhej polovici 20. storočia bola upravená fasáda. Zatiaľ poslednou pamiatkovou obnovou prešiel v roku 2020. Interiér je zaklenutý pruskými klenbami. Nachádzajú sa tu iluzívne nástenné maľby, ktoré boli v roku 2022 reštaurované.  Fasády kostola sú hladké s oknami s polkruhovým záklenkom. Veža je členená lizénami a ukončená korunnou rímsou s trojuholníkovými štítmi a ihlancovou helmicou.

 Kaštieľ v časti Chabžany, dvojpodlažná trojtraktová pôvodne renesančná stavba na pôdoryse písmena U, z prvej polovice 17. storočia. Vybudovala ho buď miestna rodina Galambóca, alebo Bertóty. Pred rokom 1863 bol kaštieľ prefasádovaný, za vlastníctva Újháziovcov. Kaštieľ je v súčasnosti v zlom technickom stave a chátra. Miestnosti kaštieľa sú kryté valenými klenbami s lunetami a hrebienkami. Fasády sú členené kordónovou rímsou a nárožnými rustikami. Priečelie kaštieľa je ukončené atikou s erbom Újháziovcov.  

 Kúria, jednopodlažná pôvodne rokoková stavba na pôdoryse nepravidelného obdĺžnika, z druhej polovice 18. storočia. Úpravami prešla na konci 19. storočia. Interiér je zaklenutý pruskými klenbami. Fasáde dominuje predstavaná veža so zvonovitou helmicou. Nad portálom s rokokovou štukatúrou v podveží je umiestnený aliančný erb. Okná sú lemované rokokovými štukatúrami s motívom rokaja a rozvilín.

 Kúria, jednopodlažná neorenesančná stavba na pôdoryse obdĺžnika, z obdobia okolo roku 1900. Fasáda je členená pásovou rustikou, na nárožiach s bosážami. Stredný trojosový rizalit má medzi oknami umiestnené reliéfne erby. Okná majú rímsové suprafenestry, v rizalite aj s čabrakami.

 Socha sv. Jána Nepomuckého v časti Chabžany, baroková socha z roku 1769.  Obnovou prešla v roku 1891, ako udáva vročenie na podstavci. Socha je polychrómovaná.

 Referencie 

 Iné projekty 

 Externé odkazy 



Kategória:Obce okresu Prešov